*ՆԱԽԱԳԻԾ*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**«ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Պետական տուրքի մասին» Հայաստանի Հանրապետության 1997 թվականի դեկտեմբերի 27-ի ՀՕ-186 օրենքի (այսուհետ՝ Օրենք) 29-րդ հոդվածի 1-ին մասը լրացնել հետևյալ բովանդակությամբ նոր «զ» ենթակետով․

«զ. օդային տրանսպորտի միջոցով մեկնող ֆիզիկական անձինք, 36 ամսով, ընդ որում՝ տրամադրված ժամկետը կարող է երկարացվել ևս 24 ամսով՝ նախորդող ժամանակահատվածում գրանցված դրական արդյունքների հիման վրա, եթե վերջիններս օգտվում են այն ավիափոխադրողների ծառայություններից, որոնք***՝***

1) իրականացնում են առևտրային ավիափոխադրումներ դեպի իրենց կողմից վերջին 12 ամիսներին չսպասարկված  IATA կոդով նոր օդանավակայաններ՝ սկսած առաջին թռիչքի մեկնարկի օրվանից և

2) իրականացնում են շաբաթական ոչ պակաս քան երկու չվերթ IATA ամառային ժամանակաշրջանում՝ մարտի վերջին կիրակի օրվանից ներառյալ հոկտեմբերի վերջին շաբաթ օրը, և շաբաթական ոչ պակաս քան մեկ չվերթ IATA ձմեռային ժամանակաշրջանում՝ հոկտեմբերի վերջին կիրակի օրվանից ներառյալ մարտի վերջին շաբաթ օրը:

Նախատեսված արտոնության ժամկետը յուրաքանչյուր կոնկրետ ավիաընկերության կողմից իրականացվող ավիափոխադրման ծառայություններից օգտվող ուղևորների համար հաշվարկվում է ամիսների նվազման կարգով՝ սկսած տվյալ ուղղությամբ արտոնության տրամադրման հիմք հանդիսացող պայմաններին բավարարող առաջին ավիաընկերության առաջին թռիչքի մեկնարկից:»

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

ՀԻՄՆԱՎՈՐՈՒՄ

««ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔԻ ՆԱԽԱԳԾԻ ԸՆԴՈՒՆՄԱՆ

1. **Ընթացիկ իրավիճակը և իրավական ակտի ընդունման անհրաժեշտությունը**

««Պետական տուրքի մասին» Հայաստանի Հանրապետության օրենքում լրացումներ կատարելու մասին» ՀՀ օրենքի նախագծի մշակման անհրաժեշտությունը պայմանավորված է այն հանգամանքով, ավիացիայի ոլորտում զարգացում ապահովելու համար խիստ կարևոր է շուկա մուտք գործելու կամ նոր ուղղություններ զարգացնելու ցանկություն ունեցող սուբյեկտների համար ձևավորել բարենպաստ օրենսդրական միջավայր:

Ներկայումս Հայաստանի Հանրապետությունից օդային տրանսպորտի միջոցով ֆիզիկական անձանց (օդային ուղևորների) ելքի համար պետական տուրքի վճարումից ազատվում են միայն մինչև 12 տարեկան երեխաները, տարանցիկ ուղևորները, Հայրենական մեծ պատերազմի մասնակիցները և նրանց հավասարեցված անձինք, Հայրենական մեծ պատերազմի հաշմանդամները և նրանց հավասարեցված անձինք, Հայրենական մեծ պատերազմի 1-ին խմբի հաշմանդամին ուղեկցող անձը, Հայրենական մեծ պատերազմում զոհվածների այրիները, Խորհրդային Միության հերոսները և Փառքի երեք աստիճանների շքանշաններով պարգևատրված անձինք, Հայաստանի Հանրապետության ազգային հերոսները, Հայաստանի Հանրապետության օդանավակայաններից մինչև 450 կիլոմետր շառավղով օդային փոխադրումների իրականացման դեպքում` օդային տրանսպորտի միջոցով մեկնող ֆիզիկական անձինք և Գյումրու «Շիրակ» օդանավակայանի օդային ուղևորները:

Առաջարկվող արտոնությունը կիրառվելու է ոչ թե կոնկրետ ավիափոխադրողների համար, այլ միայն նոր ուղղություններով ավիափոխադրումների նկատմամբ, ինչը ենթադրում է, որ յուրաքանչյուր ավիաընկերություն, որը թռիչքներ կիրականացնի մինչ այդ իր կողմից չսպասարկված նոր IATA կոդով օդանավակայան, օգտվելու է օդային փոխադրումների գծով պետական տուրքի սույն Նախագծով առաջարկվող արտոնություներից: Ընդ որում՝ նոր ուղղության դիտարկումը սկսվում է ինչպես շուկայում արդեն իսկ գործող, այնպես էլ շուկա նոր մուտք գործել ցանկացող ավիափոխադրողի կողմից իրականացված առաջին թռիչքից:

Այս պետական տուրքի գծով պետական բյուջե մուտքագրվող գումարների ներկայումս ձևավորված մակարդակի վրա բացասական ազդեցությունը կլինի ոչ նշանակալի, հնարավոր է նաև բացառվի, ընդ որում՝ ներկա դրությամբ բոլոր ուղղություններով իրականացվող ավիափոխադրումների համար օդի տուրքի գործող կարգավորումը շարունակելու է պահպանվել:

Նոր օդային փոխադրումների խթանման միակ խոչընդոտը բնականաբար օդի տուրքի առկայությունը չէ: Դրանք ուղղակիորեն առնչվում են ամբողջ երկրի առջև ծառացած բազմաբնույթ խնդիրներին՝ աշխարհաքաղաքական հարցերից մինչև օդանավակայանային առանձին ծառայությունների սպասարկման սակագների և ընդհանուր առմամբ կոնցեսիոն պայմանագրի պայմանների փոփոխությանը: Վերջին մեկ տարվա ընթացքում լուրջ ջանքեր են գործադրվում ավիացիայի մասով առկա կարևորագույն խնդիրները կարգավորելու ուղղությամբ:

Ավիափոխադրողների կողմից առաջարկվել են սուբսիդավորման տարբերակներ, որոնք կիրառվել և կիրառվում են տարբեր երկրներում, համագործակցելով ավիացիոն ոլորտի հեղինակավոր միջազգային կառույցների, ավիափոխադրողների, ոլորտի փորձագետների հետ, ընդունելի է համարվել, որ անհրաժեշտ է իրականացնել առնվազն սույն Նախագծով առաջարկվող փոփոխությունը, հետագայում անդրադառնալով նաև օդանավակայանի սակագների նվազեցմանը:

1. **Ակնկալվող արդյունքը**

Սույն կարգավորումը նպաստելու է ավիափոխադրումների ոլորոտում նոր շուկաների ձևավորմանը և առկա շուկաների խթանմանը, ինչպես նաև նպաստելու է թե՛ նոր ավիաընկերությունների մուտքին, և թե՛ արդեն իսկ թռիչքներ իրականացնող ավիաընկերությունների կողմից նոր ուղղությունների զարգացմանը:

Ըստ գնահատումների և հաշվարկների, մուլտիպլիկատիվ էֆեկտի շնորհիվ պետական բյուջեն կհամալրվի լրացուցիչ եկամուտներով, որոնք վերոնշյալ կարգավորման չկիրառման դեպքում չէին գեներացվի:

1. **Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է Քաղաքացիական ավիացիայի կոմիտեի կողմից:

36 ամսով, ընդ որում՝ տրամադրված ժամկետը կարող է երկարացվել ևս 24 ամսով՝ տվյալ ժամանակահատվածում գրանցված դրական արդյունքների հիման վրա **Տ Ե Ղ Ե Կ Ա Ն Ք**

«« ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ԼՐԱՑՈՒՑԻՉ ՖԻՆԱՆՍԱԿԱՆ ՄԻՋՈՑՆԵՐԻ ՊԱՀԱՆՋԻ ԱՆՀՐԱԺԵՇՏՈՒԹՅԱՆ, ԻՆՉՊԵՍ ՆԱԵՎ ՊԵՏԱԿԱՆ ԲՅՈՒՋԵՈՒՄ ԵԿԱՄՈՒՏՆԵՐՈՒՄ ԵՎ ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԻ ՄԱՍԻՆ

««Պետական տուրքի մասին» Հայաստանի Հանրապետության օրենքում լրացումներ կատարելու մասին» ՀՀ օրենքի նախագծի ընդունման կապակցությամբ լրացուցիչ ֆինանսական միջոցների անհրաժեշտություն, ինչպես նաև Հայաստանի Հանրապետության պետական բյուջեից ծախսեր չեն նախատեսվում:

**Տ Ե Ղ Ե Կ Ա Ն Ք**

««ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ

««Պետական տուրքի մասին» Հայաստանի Հանրապետության օրենքում լրացումներ կատարելու մասին» ՀՀ օրենքի ընդունմամբ այլ օրենքների, ինչպես նաև այլ նորմատիվ իրավական ակտերի ընդունման անհրաժեշտությունը բացակայում է: